በኢጋድ የደቡብ ሱዳን አደራዳሪዎች የጁባ ጉብኝት በስኬት ተጠናቋል- ኢጋድ
 የምስራቅ አፍሪካ አገሮች የልማት በይነ መንግሥታት (ኢጋድ) የደቡብ ሱዳን አደራዳሪዎች ልዩ የመልዕክተኞች ቡድን በጁባ ያደረገው ጉብኝት በስኬት ማጠናቀቃቸውን አስታወቀ። ኢጋድ ጉብኝቱን አስመልክቶ ባወጣው መግለጫ በአደራዳሪዎቹ የቡድን ሊቀመንበር አምባሳደር ሥዩም መስፍን መሪነት የተጓዘው ቡድን ከፕሬዚዳንት ሳልቫ ኪር ማያርዲትና ከፖለቲካ እስረኞች ጋር ያደረገው ውይይት የተሳካ ነበር ብሏል። ፕሬዚዳንት ሳልቫ ኪር በአገሪቱ የተፈጠረው ችግር ፖለቲካዊ መሆኑንና መፍትሄ ለማምጣት በሚደረገው እንቅስቃሴ ድጋፍ እንደሚያደርጉ አረጋግጠዋል። መንግሥታቸው በተኩስ ማቆም ጉዳይ የሚካሄደውን ድርድር ያለ ምንም ቅድመ ሁኔታ በመቀበል በሀገሪቱ የተከሰተውን ግጭት ለማስቆም ዝግጁ ነውም ብለዋል።ቡድኑ ለሁለት ቀናት በከተማዋ  ከፕሬዚዳንቱና ከእስረኞቹ ጋር ያካሄደው ውይይት ተኩስ ማቆምን በተመለከተ እየተደረገ ባለው ድርድር ላይ በጎ አስተዋጽኦ እንደሚኖረው መግለፃቸውን የኤፍቢሲ ዘገባ ያስረዳል።